CELEX: 52011PC0398
Language: sl
Date: 2011-06-29
Title: Predlog UREDBA SVETA o večletnem finančnem okviru za obdobje 2014–2020

|
			
		
		
		52011PC0398
		
			Predlog UREDBA SVETA o večletnem finančnem okviru za obdobje 2014–2020 /* COM/2011/0398 konč. - 2011/0177 (APP) */
			
				
		
		
			
			   	OBRAZLOŽITVENI MEMORANDUM

1.                      
OZADJE PREDLOGA
1.1.                
Pravna podlaga iz Pogodbe

V členu 312 Pogodbe o delovanju
Evropske unije (v nadaljnjem besedilu: Pogodba) je določeno, da Svet s
soglasno sprejeto uredbo določi večletni finančni okvir. V njem se
določijo letne zgornje meje glede odobrenih proračunskih sredstev za
prevzem obveznosti po vrstah odhodkov in letne zgornje meje odobrenih
proračunskih sredstev za plačila ter opredelijo vse druge
potrebne določbe za nemoten potek letnega proračunskega postopka.
Prvi večletni finančni okvir skupaj
z določbami o medinstitucionalnem sodelovanju in proračunski
disciplini je bil sprejet pred več kot 20 leti[1]. Ta prvi finančni okvir in
finančni okviri, ki so mu sledili, so omogočili znatno izboljšanje in
olajšanje letnega proračunskega postopka in sodelovanja med institucijami
ter hkrati okrepitev proračunske discipline. 
Z vključitvijo večletnega
finančnega okvira v primarno zakonodajo Unije je Pogodba priznala pomen
finančnega okvira kot temelja proračunskega ustroja Evropske unije. 
O veljavnem večletnem finančnem
okviru za obdobje 2007–2013 so se institucije dogovorile maja 2006 ter je
določen v Medinstitucionalnem sporazumu o proračunski disciplini in
dobrem finančnem poslovodenju[2] (v
nadaljnjem besedilu: veljavni medinstitucionalni sporazum).
Za uveljavitev novih določb Pogodbe je
Komisija 3. marca 2010 predstavila predloga Uredbe Sveta o
večletnem finančnem okviru za obdobje 2007–2013 in novega
medinstitucionalnega sporazuma o sodelovanju v proračunskih zadevah[3] (v nadaljnjem besedilu: predloga iz
marca 2010). Ta predloga bosta, ko bosta sprejeta, nadomestila veljavni
medinstitucionalni sporazum, določbe o finančnem okviru za obdobje
2007–2013 in sodelovanju institucij v proračunskem postopku pa bodo s tem
usklajene s Pogodbo. Določbe veljavnega medinstitucionalnega sporazuma, ki
niso zastarale zaradi Pogodbe, bodo še naprej veljale.
V tem obrazložitvenem memorandumu so
obravnavane novosti glede na predloga iz marca 2010, in sicer tako v
predlogu Uredbe o večletnem finančnem okviru za obdobje 2014–2020 (v
nadaljnjem besedilu: uredba o finančnem okviru) kot v osnutku
Medinstitucionalnega sporazuma o sodelovanju v proračunskih zadevah in
dobrem finančnem poslovodenju (v nadaljnjem besedilu: osnutek medinstitucionalnega
sporazuma). Utemeljitev sprememb, ki so posledica začetka veljavnosti
Pogodbe, je bila navedena v obrazložitvenem memorandumu predloga Uredbe o
večletnem finančnem okviru za obdobje 2007–2013 z dne
3. marca 2010, zato teh sprememb ni treba še enkrat utemeljevati.

1.2.                
Nove določbe, predlagane za finančni
okvir za obdobje 2014–2020
1.2.1.          
Glavne politične smernice

Predlog uredbe o finančnem okviru skupaj
z osnutkom medinstitucionalnega sporazuma pomeni pravno uresničitev
sporočila Komisije „Proračun za strategijo Evropa 2020“, sprejetega
29. junija 2011[4].
Dopolnil ga bo predlog o spremembi predloga Komisije za Uredbo o finančnih
pravilih, ki se uporabljajo za letni proračun Unije, da se uvede nekaj
novih določb, ki so del svežnja predlogov za finančni okvir za
obdobje 2014–2020. 
V sporočilu so opisani splošna zgradba in
glavni elementi teh predlogov – npr. trajanje, struktura, ki odraža strategijo
Evropa 2020, potreba po večji prožnosti ter predvideni zneski samega
finančnega okvira.

1.2.2.          
Prilagodljivost

Čeprav je finančni okvir namenjen
zagotavljanju proračunske discipline, mora hkrati zagotavljati tudi
ustrezne stopnje prilagodljivosti za učinkovito dodeljevanje sredstev in
hitro odzivanje Unije na nepredvidene okoliščine. 
Na stopnjo prilagodljivosti oziroma togosti
finančnega okvira vpliva več dejavnikov, kot so dolžina obdobja, ki
ga zajema finančni okvir, število in zasnova odhodkovnih razdelkov, delež
porabe EU, ki se vnaprej dodeli državam članicam in regijam ali ki je
vnaprej določen z „referenčnimi zneski“ iz zakonodaje, sprejete po
postopku soodločanja, razpoložljive razlike do posameznih zgornjih mej
odhodkov ter razlike med zgornjimi mejami finančnega okvira in zgornjo
mejo lastnih sredstev. Navedene dejavnike je Komisija upoštevala pri
oblikovanju predlogov za naslednji finančni okvir.
Vendar nedavne izkušnje kažejo, da so izzivi,
ki izhajajo iz nepredvidenih dogodkov s posledicami na svetovni ravni, prešli
na novo stopnjo. Že od samega začetka trajanja veljavnega finančnega
okvira je bilo treba uporabljati vse razpoložljive določbe o
prilagodljivosti, vključno z več spremembami samega okvira. Unija bo
vedno bolj izpostavljena vplivom globalizacije gospodarstva in družbe,
podnebnim spremembam, energetski odvisnosti, migracijskim pritiskom ter drugim
globalnim izzivom, večinoma s področij, na katerih sta se z Lizbonsko
pogodbo povečali odgovornost in vloga Unije. 
Vzpostavitev ustreznega ravnovesja med strogo
proračunsko disciplino in predvidljivostjo odhodkov na eni strani ter
prilagodljivostjo, ki je potrebna, da se Uniji omogoči odzivanje na
nepredvidene izzive, na drugi strani, bo vedno zahtevna politična naloga.
Na podlagi ocene delovanja veljavnega medinstitucionalnega sporazuma[5] in nadaljnjega razmisleka v okviru pregleda
proračuna[6]
Komisija predlaga omejene, a ciljno usmerjene izboljšave veljavnih določb
o prilagodljivosti:
1.                      
Obsežna in redna uporaba instrumenta
prilagodljivosti in rezerve za nujno pomoč med trajanjem veljavnega
finančnega okvira je dokaz, da sta ta mehanizma potrebna. Hkrati izkušnje
z upravljanjem zlasti zunanjih ukrepov v zadnjih nekaj letih kažejo, da je
morala EU izvajati okorne postopke za uporabo različnih instrumentov (kot
so rezerva za nujno pomoč, instrument za stabilnost, nedodeljene razlike
do zgornjih mej, instrument prilagodljivosti), da se je lahko odzvala na
mednarodne dogodke in nove izzive. 
Zato je pri instrumentu prilagodljivosti in pri
rezervi za nujno pomoč predlagano povečanje najvišjih zneskov, ki so
na voljo vsako leto. Poleg tega naj bi se pri instrumentu prilagodljivosti
možnost uporabe neporabljenih deležev najvišjih zneskov za posamezno leto v
naslednjih proračunskih letih podaljšala na leto n+3, pri rezervi za
nujno pomoč pa naj bi se uvedla možnost tovrstne uporabe do leta n+1
(za kar pa je treba v finančno uredbo še vstaviti ustrezno določbo).
Razširjeno je tudi področje uporabe rezerve za nujno pomoč, da zajema
tudi razmere izrednih pritiskov zaradi migracijskih tokov na zunanjih mejah
Unije. 
To bi tema instrumentoma omogočilo, da bolj
prispevata k hitremu odzivanju Unije na nepričakovane razmere omejenega
obsega.
2.                      
Prav tako čeprav sta Solidarnostni sklad
Evropske unije in Evropski sklad za prilagoditev globalizaciji dokazala svojo
koristnost, najvišji letni znesek, predviden za Evropski sklad za prilagoditev
globalizaciji v okviru veljavnega finančnega okvira
(500 milijonov EUR), ni bil nikoli porabljen. Zato je predlagano
manjše zmanjšanje razpoložljivega zneska na 429 milijonov EUR, skupaj
s poenostavitvijo postopkov za financiranje in sproščanje pomoči ter
razširitvijo področja uporabe Sklada, da lahko pomaga blažiti tudi
učinke globalizacije, ki prizadenejo kmete.
3.                      
Predlagano je tudi, da se možnost odstopanja od
okvirnih zneskov v programih, sprejetih po postopku soodločanja,
poveča s 5 % na 10 %, da se poveča prilagodljivost znotraj
razdelkov.
4.                      
Poleg tega bo Komisija predlagala, da se v
finančno uredbo uvede nova določba, s katero bi se povečala
prilagodljivost pri projektih, ki se financirajo z novoustanovljenim
instrumentom za infrastrukturo. 
Pri teh infrastrukturnih projektih bodo zaradi
njihove narave v veliko primerih potrebni zapleteni postopki oddaje
naročil. V takšnih okoliščinah lahko že manjše zamude povzročijo
izgubo letnih odobritev za prevzem obveznosti ter ogrozijo vzdržnost teh
projektov in s tem politične odločenosti Unije, da posodobi svoja
prometna, energetska in telekomunikacijska omrežja in infrastrukturo. Da bi to
preprečili, bi morala finančna uredba pri projektih, ki se
financirajo z instrumentom za infrastrukturo omogočati samodejen prenos
odobritev za prevzem obveznosti, ki niso porabljene ob koncu proračunskega
leta, v naslednje proračunsko leto. 
5.                      
Prav tako je zaradi ranljivosti kmetijskega
sektorja v primeru večjih kriz predlagana nova posebna rezerva za krize v
kmetijskem sektorju z letnim zneskom 500 milijonov EUR, ki naj bi se
uporabila nad zgornjimi mejami finančnega okvira. Postopek za sprostitev
te rezerve je enak postopku za uporabo rezerve za nujno pomoč. Podrobna
pravila o izpolnjevanju pogojev za pomoč iz te rezerve bodo določena
v posebnem pravnem aktu.
6.                      
Poleg vsega tega bo še naprej potrebna možnost
spremembe finančnega okvira za odzivanje na nepredvidene okoliščine z
bistvenim finančnim vplivom. Da bi omogočili podobno stopnjo
prilagodljivosti kot v veljavnem medinstitucionalnem sporazumu, je predlagana
„varnostna rezerva“, ki se lahko uporabi nad zgornjimi mejami finančnega
okvira do 0,03 % BND EU po enakem postopku, kot je določen
v točki 22 veljavnega medinstitucionalnega sporazuma.
Pri določbah o prilagodljivosti,
predlaganih v uredbi o finančnem okviru in v osnutku medinstitucionalnega
sporazuma, je uporabljen pristop iz predlogov iz marca 2010: možnost
uporabe zneskov posebnih instrumentov zunaj finančnega okvira in nad
zgornjimi mejami iz finančnega okvira je predvidena v členu 2
uredbe, določbe o samih instrumentih, njihovih zneskih in postopkih za
njihovo uporabo pa so vključene v medinstitucionalni sporazum. Tako sta
zagotovljeni skladnost postopkov in vloga obeh vej proračunskega organa
(glej točke 10–15 osnutka medinstitucionalnega sporazuma).

1.2.3.          
Posebne določbe o jamstvih

Če je treba vračilo zajamčenega
posojila, odobrenega v okviru aranžmaja za plačilne bilance ali evropskega
mehanizma za finančno stabilizacijo, kriti iz proračuna Unije,
je v Uredbi št. 1150/2000 predvidena možnost vpoklica dodatnih lastnih
sredstev za izpolnitev teh pravnih obveznosti proračuna Unije. Temu
gotovinskemu ukrepu bi moral slediti proračunski ukrep, tj. sprejetje
spremembe proračuna, vsaka sprememba proračuna pa mora spoštovati zgornje
meje večletnega finančnega okvira. Glede na zadevne zneske
(zajamčenih posojil v okviru evropskega mehanizma za finančno
stabilizacijo in aranžmaja za plačilne bilance), bi bila za to skoraj
gotovo potrebna sprememba večletnega finančnega okvira.
Sicer je malo verjetno, da se bo to kdaj
zgodilo, vendar je v izogib kakršnim koli morebitnim težavam predlagano, da se
v uredbo o finančnem okviru vključi določba, s katero bodo taki
morebitni odhodki izključeni iz finančnega okvira (tj. po potrebi bi
bili ustrezni zneski uporabljeni nad zgornjimi mejami finančnega okvira).
Zgornja meja, ki omejuje zmožnost Unije, da
jamči za posojila s sredstvi iz proračuna Unije, je zgornja meja
lastnih sredstev in ne zgornja meja večletnega finančnega okvira.
Zahteva po spremembi večletnega finančnega okvira v primeru
uveljavljanja tega jamstva se zdi v nasprotju z namero zakonodajalca.

1.2.4.          
Prispevek k financiranju obsežnih projektov

Zaradi značilnosti večjih programov
za tehnološki razvoj, ki temeljijo na obsežnih infrastrukturnih projektih,
zlasti spadata sem evropska satelitska navigacijska programa EGNOS in Galileo,
so potrebne posebne določbe za namensko vezavo zneskov, ki ustrezajo
prispevkom iz proračuna Unije. Glede na izkušnje s finančnim
okvirom za obdobje 2007–2013 so te nove določbe potrebne za
zagotovitev skladnega razvoja odhodkov Unije in nemoten potek letnega
proračunskega postopka. 
Zakonodajni akti o zgoraj omenjenih programih
morajo biti v skladu s finančnimi določbami iz te uredbe. 

2.                      
PRAVNI ELEMENTI PREDLOGA
2.1.                
Uredba o večletnem finančnem okviru

Člen 1 
Člen 1 določa trajanje
finančnega okvira in vsebuje sklic na prilogo, ki vsebuje razpredelnico s
finančnim okvirom. 
Člen 2 – Spoštovanje zgornje meje
večletnega finančnega okvira
V odstavku 1 člena 2 je
določeno, da morajo institucije v proračunskem postopku spoštovati
zgornje meje v skladu z določbami Pogodbe.
Odstavek 2 uvaja možnost preseganja
zgornjih mej, če je to potrebno, kadar se uporabijo instrumenti, ki niso
vključeni v finančni okvir. Rezerva za nujno pomoč,
Solidarnostni sklad, instrument prilagodljivosti, Evropski sklad za
prilagoditev globalizaciji ter novoustanovljeni rezerva za krize v kmetijskem
sektorju in varnostna rezerva so opredeljeni v točkah 10–15 osnutka
medinstitucionalnega sporazuma. Ti instrumenti niso vključeni v finančni
okvir in zagotavljajo, da se v posebnih okoliščinah zagotovijo
finančna sredstva, ki presegajo zgornje meje finančnega okvira,
če je to potrebno. Povečujejo prilagodljivost finančnega okvira,
uporabijo pa se na podlagi skupne odločitve obeh vej proračunskega
organa. Da bi se ohranile sedanja stopnja prilagodljivosti in vloge
različnih institucij pri uporabi teh instrumentov, so določbe, ki to
urejajo, vključene v osnutek medinstitucionalnega sporazuma.
Odstavek 3 izključuje postopek
uveljavljanja jamstev iz proračuna Unije za posojila, odobrena v okviru
aranžmaja za plačilne bilance ali evropskega mehanizma za finančno
stabilizacijo, iz obveznosti spoštovanja zgornjih mej finančnega okvira in
s tem odpravlja potrebo po spremembi večletnega finančnega okvira
zaradi tega. Zgornja meja, ki jo je treba spoštovati, je zgornja meja lastnih
sredstev.
Člen 3
– Spoštovanje zgornje meje lastnih sredstev
V primerjavi s predlogom iz marca 2010 je
za ta člen predlagana sprememba, in sicer izrecna navedba dejstva, da je
treba pri uporabi instrumentov, ki se lahko uporabijo zunaj finančnega
okvira, in jamstev za posojila, ki jih krije proračun Unije v skladu z
Uredbo (ES) št. 332/2002 ali Uredbo (EU) št. 407/ 2010,
prav tako spoštovati zgornjo mejo lastnih sredstev.
Člen 4 – Tehnične
prilagoditve finančnega okvira
Zneski v finančnem okviru so
določeni v cenah iz leta 2011. Postopek za njegovo tehnično
prilagoditev je isti, prav tako je ohranjen 2-odstotni deflator. Z
odstavkom 1(c) je uveden nov element – določitev absolutnega zneska
varnostne rezerve v višini 0,03 % BND EU, kot je opredeljena v
točki 15 osnutka medinstitucionalnega sporazuma.
Člen 5 – Prilagoditve sredstev za
kohezijsko politiko
Besedilo tega člena je preneseno iz
točke 17 veljavnega medinstitucionalnega sporazuma in
člena 5 predloga iz marca 2010. Uvedene spremembe odražajo
časovni razpored finančnega okvira za obdobje 2014–2020 in
spremenjeno strukturo finančnega okvira.
Člen 6
– Prilagoditve, povezane z izvrševanjem
Besedilo tega člena, v katerem so
določena pravila za prilagoditve, povezane z izvrševanjem, ustreza
besedilu točke 18 veljavnega medinstitucionalnega sporazuma. V
primerjavi s predlogom iz marca 2010 ni predlaganih nobenih sprememb.
Člen 7 – Prilagoditve, povezane s
strukturnima skladoma, Kohezijskim skladom, Skladom za razvoj podeželja in
Evropskim skladom za ribištvo
V ta člen je preneseno besedilo
točke 48 veljavnega medinstitucionalnega sporazuma. Priprava pravnih
podlag in nato programskih dokumentov je ponavadi precej dolgotrajna, zato je
treba predvideti možnost zamud pri sprejemanju pravnih aktov ali programov. 
Člen 8 – Prilagoditve, povezane s
čezmernim javnofinančnim primanjkljajem
Besedilo tega člena, v katerem so
določena pravila za prilagoditve, povezane s čezmernim javnofinančnim
primanjkljajem, je preneseno iz točke 20 veljavnega
medinstitucionalnega sporazuma in v primerjavi s predlogom iz marca 2010 ni
spremenjeno. 
Člen 9 – Sprememba
finančnega okvira
Besedilo tega člena ustreza
točkam 21–23 veljavnega medinstitucionalnega sporazuma in
členu 8 predloga iz marca 2010. Uvedenih je nekaj sprememb: 1.
opuščeno je splošno pravilo o časovnem okviru za predloge sprememb
finančnega okvira, kot je bilo vključeno v člen 8(2)
predloga iz marca 2010, saj ni ustrezalo dosedanji praksi glede na potrebo
po odzivanju na nepredvidene okoliščine, ko do njih pride, 2. umaknjena je
možnost prilagoditve finančnega okvira na podlagi kvalificirane
večine, kot je bilo predlagano v členu 8(3) predloga iz
marca 2010 (glede na predlagano razširitev uporabe instrumentov
prilagodljivosti, vključno v uvedbo varnostne rezerve), in 3. uveden je
nov odstavek 5, v katerem je določeno, katere prilagoditve
finančnega okvira iz drugih členov se prav tako obravnavajo kot
spremembe finančnega okvira.
Člen 10 – Prilagoditev
finančnega okvira zaradi spremembe Pogodbe
Besedilo tega člena, v katerem so
določena pravila za prilagoditve zaradi spremembe Pogodbe, je preneseno iz
točke 4 veljavnega medinstitucionalnega sporazuma in ustreza besedilu
člena 9 predloga iz marca 2010.
Člen 11– Prilagoditev
finančnega okvira zaradi širitev
Besedilo tega člena je preneseno iz
točke 29 veljavnega medinstitucionalnega sporazuma in
člena 11 predloga iz marca 2010.
Vstavljen je nov odstavek z izrecno omembo
morebitne celovite rešitve ciprskega vprašanja v obdobju, ki ga zajema
finančni okvir. 
Člen 12 – Medinstitucionalno
sodelovanje v proračunskem postopku
Določbe tega člena ustrezajo
besedilu predloga iz marca 2010. Splošna pravila za sodelovanje v
proračunskem postopku so tako vključena v uredbo o finančnem
okviru, osnutek medinstitucionalnega sporazuma in njegova priloga pa vsebujeta
podrobnejše določbe.
Člen 13 – Financiranje skupne
zunanje in varnostne politike
Ta določba je ista kot v predlogu iz
marca 2010, razen določitve najnižjega mogočega zneska za skupno
zunanjo in varnostno politiko.
Člen 14 – Prispevek k
financiranju obsežnih projektov
Za večje programe za tehnološki razvoj,
ki temeljijo na obsežnih infrastrukturnih projektih, zlasti spadata sem
evropska satelitska navigacijska programa EGNOS in Galileo, so potrebne posebne
določbe. Take določbe so utemeljene zaradi posebnosti teh projektov,
tj. njihovo trajanje močno presega večletni finančni okvir,
projektna tveganja lahko povzročijo znatne prekoračitve stroškov,
udeležba zasebnega kapitala je majhna ali je sploh ni in sposobnosti
ustvarjanja prihodkov s komercialnim izkoriščanjem na kratki do srednji
rok tudi ni ali pa je le skromna. 
Zato je v predlagani določbi predvidena
namenska vezava zneska, ki je na razpolago za evropska satelitska navigacijska
programa EGNOS in Galileo v finančnem okviru za obdobje 2014–2020. 
Člen 15 – Vmesna ocena izvajanja
finančnega okvira
Gre za novo določbo, v kateri je
določen časovni okvir za vmesno oceno delovanja finančnega
okvira. Podobna določba je bila vključena že v veljavni
medinstitucionalni sporazum (točka 7 in izjava št. 1).
Člen 16 – Prehod na naslednji
finančni okvir
V tem členu je določeno, da mora
Komisija predstaviti nov finančni okvir do 1. januarja 2018, tj.
tri leta pred koncem trajanja tega finančnega okvira. 
V drugem odstavku so določena pravila za
primer, če do konca trajanja finančnega okvira, za katerega se
uporablja ta uredba, ni dogovora o novem finančnem okviru. 
Člen 17
V zadnjem členu uredbe o finančnem
okviru je določen datum začetka veljavnosti uredbe.
Medinstitucionalni sporazum naj bi začel veljati istega dne, saj se ti
pravni besedili med seboj dopolnjujeta.

2.2.                
Medinstitucionalni sporazum o sodelovanju v
proračunskih zadevah in dobrem finančnem poslovodenju

Uvod – točke 1–6 osnutka
medinstitucionalnega sporazuma
Uvodni del osnutka medinstitucionalnega
sporazuma uvaja sklic na Pogodbo (člen 295), določa, da je
sporazum zavezujoč ter usklajen z drugimi pravnimi akti, povezanimi z
večletnim finančnim okvirom in proračunskim postopkom, opisuje
sestavo sporazuma ter predpisuje njegov začetek veljavnosti
(istočasno z uredbo o finančnem okviru). 
V ta del je preneseno besedilo točk 1–6
predloga iz marca 2010. 
Del I
– določbe o večletnem finančnem okviru in posebnih instrumentih,
ki niso vključeni v finančni okvir
A. Določbe o večletnem
finančnem okviru
V točki 7 so določena pravila
za predložitev informacij o ukrepih, ki niso vključeni v proračun
(tj. Evropski razvojni sklad), in o razvoju kategorij lastnih sredstev. Praksa
predložitve teh informacij je torej ohranjena, vendar je predlagano, naj se te
informacije ne predložijo več ob tehnični prilagoditvi
finančnega okvira ampak skupaj z dokumenti, priloženimi predlogu
proračuna, kar bi bilo bolj smiselno. Časovni okvir predložitve
ostaja praktično isti (konec aprila/začetek maja). Ta sprememba je
bila vključena že v predlog iz marca 2010.
Točka 8 novega medinstitucionalnega
sporazuma se nanaša na razpoložljive razlike do zgornjih mej. V uredbi o
finančnem okviru so za vse razdelke določene zgornje meje, ki jih je
treba v skladu z zahtevami iz Pogodbe spoštovati v vsakem letnem
proračunskem postopku. Vendar bi bilo treba ohraniti prakso, da se,
kolikor je mogoče, zagotovijo zadostne razlike do zgornjih mej. To je
element medinstitucionalnega sodelovanja in dobre volje institucij v
proračunskem postopku ter zato spada v medinstitucionalni sporazum. Ta
določba je ohranjena brez sprememb glede na dosedanjo prakso in tudi glede
na predlog iz marca 2010.
V točki 9 je določeno, da se
napovedi za odobritve plačil po letu 2020 posodobijo v četrtem
letu, ki ga zajema finančni okvir, kar je v skladu z dosedanjo prakso in
predlogom iz marca 2010.
B. Določbe o posebnih instrumentih, ki
niso vključeni v finančni okvir
Veljavni instrumenti, ki niso vključeni v
finančni okvir (rezerva za nujno pomoč, Solidarnostni sklad,
instrument prilagodljivosti in Evropski sklad za prilagoditev globalizaciji),
so ohranjeni v medinstitucionalnem sporazumu. V uredbo o finančnem okviru
je v člen 2 vključena možnost njihove uporabe in pri tem,
če je potrebno, preseganja zgornjih mej iz finančnega okvira.
Razdelitev določb med oba akta je v skladu z načinom razmišljanja,
predstavljenim v predlogih iz marca 2010.
Glede na predlog iz marca 2010 sta zdaj
zneska za instrument prilagodljivosti in rezervo za nujno pomoč
večja, znesek za Evropski sklad za prilagoditev globalizaciji pa je
manjši. Uvedena je možnost uporabe neporabljenih deležev letnih zneskov na
razpolago v okviru rezerve za nujno pomoč do leta n+1 (za kar je
treba v finančno uredbo še vstaviti ustrezno določbo) in razširjeno
je njeno področje uporabe, da zajema tudi razmere izrednih pritiskov
zaradi migracijskih tokov na zunanjih mejah Unije. Ta možnost uporabe
neporabljenih deležev letnih zneskov je pri instrumentu prilagodljivosti
podaljšana z leta n+2 na leto n+3. Poleg tega so črtane
določbe, ki omejujejo letne zneske na razpolago v okviru Evropskega sklada
za prilagoditev globalizaciji glede na razpoložljivost neporabljenih in
sproščenih zneskov iz prejšnjih dveh let in razširjeno je njegovo
področje uporabe, da lahko pomaga blažiti učinke globalizacije, ki
prizadenejo kmete. Vsi zneski so izraženi v cenah iz leta 2011, da bi bili
usklajeni s splošno predstavitvijo finančnega okvira. Postopki za uporabo
mehanizmov so v primerjavi z dosedanjo prakso poenostavljeni. 
Predlagana je nova rezerva za večje krize
v kmetijskem sektorju. Podrobna pravila o izpolnjevanju pogojev za pomoč
iz te rezerve bodo določena v posebni pravni podlagi. V medinstitucionalnem
sporazumu so določeni znesek in pravila za njeno sprostitev.
Predlagan je tudi nov instrument zunaj
finančnega okvira – „varnostna rezerva“. Bistvo teh določb ustreza
določbam, ki jih je sprejel Svet v svojem stališču z dne
18. januarja 2011 o predlogih iz marca 2010. Vendar je
razdelitev določb o varnostni rezervi v skladu z načinom razmišljanja
iz predlogov iz marca 2010, tj. da se vse določbe, povezane s
posebnimi instrumenti zunaj finančnega okvira, ohranijo v medinstitucionalnem
sporazumu.
Del II – izboljšanje
medinstitucionalnega sodelovanja v proračunskem postopku
A. Postopek medinstitucionalnega
sodelovanja
Določbe o medinstitucionalnem sodelovanju
v proračunskem postopku so bistveno spremenjene v primerjavi z veljavnimi
pravili, in sicer zaradi uskladitve z novim proračunskim postopkom,
uvedenim s Pogodbo. Vse te določbe so vključene v Prilogo k
medinstitucionalnemu sporazumu, kot je bilo predlagano že marca 2010.
Določbe v Prilogi ustrezajo besedilu
predloga iz marca 2010, vendar vključujejo še spremembe, ki so bile
dogovorjene od takrat v izjavah institucij.
B. Vključitev finančnih
določb v zakonodajne akte
V tem delu so ohranjene določbe iz
veljavnega medinstitucionalnega sporazuma, ki so bile prenesene že v predlog iz
marca 2010. Možnost odstopanja od zneskov iz zakonodajnih aktov je
povečana s 5 % na 10 %, da se poveča prilagodljivost
znotraj razdelkov. Ta določba se ne uporablja za znesek, ki se vnaprej
dodeli državam članicam za celotno trajanje finančnega okvira, in po
novem za obsežne projekte iz člena 13 uredbe o finančnem okviru.
C. Odhodki v zvezi s sporazumi o
ribištvu
Predlagano je, da se določbe veljavnega
medinstitucionalnega sporazuma o odhodkih v zvezi s sporazumi o ribištvu
uskladijo z novimi proračunskimi pravili. V predlaganem spremenjenem
besedilu so tako ohranjeni tisti deli veljavnega besedila, ki so še vedno
umestni ter se nanašajo samo na dobro sodelovanje in obveščanje institucij
o razvoju dogodkov. Besedilo teh določb ustreza besedilu predloga iz
marca 2010, saj se spremembe niso zdele potrebne.
D. Financiranje skupne zunanje in varnostne
politike 
Besedilo teh določb ustreza besedilu
predloga iz marca 2010, saj se spremembe niso zdele potrebne.
E. Vključenost institucij pri
upravljanju Evropskega razvojnega sklada
Za izboljšanje parlamentarnega nadzora nad
Evropskim razvojnim skladom in njegovo zbližanje s pravili za razvojno
sodelovanje, ki se financira iz proračuna Unije, je predlagana uvedba
nove določbe o dialogu z Evropskim parlamentom o programskih dokumentih,
ki se pripravijo za financiranje iz Evropskega razvojnega sklada.
F. Sodelovanje institucij v
proračunskem postopku v zvezi z upravnimi odhodki
Vstavljena je nova določba, katere namen
je zagotoviti, da se institucije vsako leto že na zgodnji stopnji
proračunskega postopka (časovni okvir zanj je po novem naveden v
Prilogi) dogovorijo o delitvi upravnih odhodkov; letne spremembe obsega
upravnih odhodkov za vsako institucijo naj bi odražale tudi morebitne
proračunske posledice sprememb določb kadrovskih predpisov ter
učinek postopnega 5-odstotnega zmanjševanja obsega osebja med
letoma 2013 in 2018 v vseh institucijah, organih in agencijah.
Del III – dobro finančno
poslovodenje sredstev EU
V ta del je preneseno besedilo predloga iz
marca 2010 o finančnem načrtovanju (s samo nekaj prilagoditvami,
da bi besedilo uskladili z dosedanjo prakso) ter o agencijah in evropskih šolah
(z dodatkom, da je treba upoštevati ista pravila kot pri ustanavljanju nove
agencije tudi pri spremembi zadevnega pravnega akta ali spremembi nalog agencije,
in določitvijo podrobnosti za oceno učinka, ki jo mora Komisija
opraviti pred predstavitvijo predloga o ustanovitvi nove agencije ali nove
evropske šole). 
Oddelek o novih oziroma inovativnih
finančnih instrumentih ni več potreben, saj bo v finančno uredbo
vključen nov naslov, ki bo v celoti namenjen finančnim instrumentom s
podrobnimi pravili za poročanje o njih.
2011/0177 (APP)
Predlog
UREDBA SVETA
o večletnem finančnem okviru za
obdobje 2014–2020
SVET EVROPSKE UNIJE JE –
ob upoštevanju Pogodbe o delovanju Evropske
unije in zlasti člena 312 PDEU v povezavi s Pogodbo o
ustanovitvi Evropske skupnosti za atomsko energijo in zlasti
člena 106a Pogodbe Euratom,
ob upoštevanju predloga Evropske komisije[7],
ob upoštevanju odobritve Evropskega parlamenta[8],
po posredovanju osnutka zakonodajnega akta
nacionalnim parlamentom,
v skladu s posebnim zakonodajnim postopkom,
ob upoštevanju naslednjega:
(1)              
Letne zgornje meje odobritev za prevzem obveznosti
po kategorijah odhodkov in letne zgornje meje odobritev plačil,
določene v tej uredbi, morajo spoštovati zgornje meje za obveznosti in
lastna sredstva iz [Sklepa Sveta XXXX/XX/EU, Euratom]. 
(2)              
Ob upoštevanju potrebe po ustrezni stopnji
predvidljivosti za pripravo in izvajanje srednjeročnih naložb bi bilo
treba določiti, da finančni okvir zajema sedem let od
1. januarja 2014, z vmesno oceno njegovega izvajanja. Rezultate te
ocene bi bilo treba upoštevati v zadnjih treh letih, ki jih zajema
finančni okvir.
(3)              
Posebni instrumenti, tj. rezerva za nujno
pomoč, Solidarnostni sklad Evropske unije, instrument prilagodljivosti,
Evropski sklad za prilagoditev globalizaciji, rezerva za krize v kmetijskem
sektorju in varnostna rezerva, so potrebni, saj Uniji omogočajo, da se
odzove na posebne nepredvidene okoliščine ali financira jasno opredeljene
odhodke, ki jih ne bi bilo mogoče financirati iz razlik do zgornjih mej na
razpolago za enega ali več razdelkov iz finančnega okvira. Posebne
določbe so zato potrebne za vključitev možnosti, da se v
proračun vnesejo odobritve za prevzem obveznosti nad zgornjimi mejami iz
finančnega okvira, kadar bi bilo treba uporabiti enega od posebnih
instrumentov.
(4)              
Če je treba uveljavljati jamstva
proračuna Unije za posojila, odobrena v okviru aranžmaja za plačilne
bilance in evropskega mehanizma za finančno stabilizacijo, ki sta
določena v Uredbi Sveta (ES) št. 332/2002 z dne
18. februarja 2002 o ustanovitvi aranžmaja za zagotavljanje
srednjeročne finančne pomoči za plačilne bilance držav
članic[9] in
Uredbi Sveta (EU) št. 407/2010 z dne 11. maja 2010 o
vzpostavitvi Evropskega mehanizma za finančno stabilizacijo[10], bi bilo treba potrebni znesek uporabiti
nad zgornjimi mejami odobritev za prevzem obveznosti in odobritev plačil
iz finančnega okvira, hkrati pa spoštovati zgornjo mejo lastnih sredstev.
(5)              
Zneske v finančnem okviru bi bilo treba
določiti v cenah iz leta 2011. Določiti bi bilo treba tudi
pravila za tehnične prilagoditve finančnega okvira, po katerih bi se
preračunavale zgornje meje in razpoložljive razlike do zgornjih mej.
(6)              
V finančnem okviru se ne bi smele upoštevati
proračunske postavke, ki se financirajo z namenskimi prejemki v smislu
Uredbe (EU) št. [xxx/201x] Evropskega parlamenta in Sveta z
dne […] o finančnih pravilih, ki se uporabljajo za letni
proračun Unije[11].
(7)              
Določiti bi bilo treba pravila tudi za druge
primere, ko bi bilo treba prilagoditi finančni okvir. Te prilagoditve so
lahko povezane z izvrševanjem proračuna, čezmernim
javnofinančnim primanjkljajem, spremembo Pogodb, širitvami ali zamudami
pri sprejemanju novih pravil, ki urejajo nekatera področja.
(8)              
Sredstva za kohezijo za rast in zaposlovanje za
posamezne države so določena na podlagi napovedi bruto domačega
proizvoda (v nadaljnjem besedilu: BDP) iz pomladi 2011. Glede na
negotovosti pri napovedih in učinek na države članice z omejitvijo
dodeljenih kohezijskih sredstev bi bilo treba pripraviti vmesno oceno za
primerjavo napovedanega in dejanskega BDP ter njegovega učinka na ta
sredstva. Če se BDP za obdobje 2014–2016 razlikuje za več kot
+/–5 % od napovedi, uporabljene leta 2011, je treba sredstva za
obdobje 2018–2020 za zadevne države članice prilagoditi.
Določiti je treba pravila za to prilagoditev.
(9)              
Lahko se zgodi, da bi bilo treba v nepredvidenih
okoliščinah, na katere se ne bi bilo mogoče odzvati v okviru
sprejetih zgornjih mej finančnega okvira, spremeniti finančni okvir.
Zato bi bilo treba predvideti možnost spremembe finančnega okvira v takih
primerih.
(10)          
Določiti bi bilo treba splošna pravila za
medinstitucionalno sodelovanje v proračunskem postopku.
(11)          
Za nemoten potek proračunskega postopka bi bilo
treba določiti osnovna pravila za vključitev odhodkov za skupno
zunanjo in varnostno politiko v proračun ter skupni znesek za obdobje, ki
ga zajema finančni okvir. 
(12)          
Podrobna ureditev medinstitucionalnega sodelovanja
v proračunskem postopku ter vključevanja odhodkov za skupno zunanjo
in varnostno politiko v proračun je določena v Medinstitucionalnem
sporazumu z dne [...] 201x med Evropskim parlamentom, Svetom in Komisijo o
sodelovanju v proračunskih zadevah in dobrem finančnem poslovodenju[12].
(13)          
Posebna pravila so potrebna tudi v zvezi z
obsežnimi infrastrukturnimi projekti, katerih trajanje daleč presega
obdobje, določeno za finančni okvir. Treba je določiti najvišje
mogoče zneske za prispevke iz proračuna Unije k tem projektom.
Zahtevki v zvezi z njimi ne bi smeli vplivati na druge projekte, ki se
financirajo iz proračuna Unije. 
(14)          
Komisija bi morala predstaviti predlog novega
večletnega finančnega okvira do 1. januarja 2018, da bi ga
institucije lahko sprejele dovolj časa pred začetkom trajanja
naslednjega finančnega okvira. Če uredba o novem finančnem
okviru ne bi bila sprejeta pred koncem trajanja finančnega okvira iz te
uredbe, bi bilo treba še naprej uporabljati finančni okvir iz te uredbe –
SPREJEL NASLEDNJO UREDBO:
Člen 1
Večletni finančni okvir
Večletni finančni okvir za
obdobje 2014–2020 (v nadaljnjem besedilu: finančni okvir) je
določen v Prilogi. 
Člen 2
Spoštovanje zgornjih mej finančnega okvira
1.                      
Evropski parlament, Svet in Komisija v vsakem
proračunskem postopku in pri izvrševanju proračuna za navedeno leto
spoštujejo letne zgornje meje odhodkov iz finančnega okvira. 
2.                      
V proračun se lahko vključijo
odobritve za prevzem obveznosti nad zgornjimi mejami ustreznih razdelkov iz
finančnega okvira, kadar je treba uporabiti sredstva iz rezerve za nujno
pomoč, Solidarnostnega sklada Evropske unije, instrumenta
prilagodljivosti, Evropskega sklada za prilagoditev globalizaciji, rezerve za
krize v kmetijskem sektorju in varnostne rezerve v skladu z Uredbo
Sveta (ES) št. 2012/2002[13],
Uredbo (ES) št. 1927/2006 Evropskega parlamenta in Sveta[14],
Uredbo št. xxxx/201x Evropskega parlamenta in Sveta[15]
ter Medinstitucionalnim sporazumom z dne […] 201x o sodelovanju v
proračunskih zadevah in dobrem finančnem poslovodenju (v nadaljnjem
besedilu: medinstitucionalni sporazum).
3.                      
Kadar se uveljavlja jamstvo za posojilo, ki ga
krije proračun Unije v skladu z Uredbo (ES) št. 332/2002 ali
Uredbo (EU) št. 407/2010, se uveljavlja nad zgornjimi mejami iz
finančnega okvira.
Člen 3
Spoštovanje zgornje meje lastnih sredstev
1.           V vsakem letu, ki ga zajema
finančni okvir, skupne zahtevane odobritve plačil po letni
prilagoditvi ter ob upoštevanju vseh drugih prilagoditev in sprememb ter
uporabe člena 2(2) in (3), ne smejo biti tolikšne, da bi vpoklicna
stopnja za lastna sredstva presegla zgornjo mejo lastnih sredstev,
določeno v skladu s [Sklepom XXXX/XX/EU, Euratom].
2.           Po potrebi se zgornje meje iz
finančnega okvira znižajo, da se zagotovi spoštovanje zgornje meje lastnih
sredstev, določene v skladu s [Sklepom XXXX/XX/EU, Euratom].
Člen 4
Tehnične prilagoditve
1.           Komisija vsako leto pred
začetkom proračunskega postopka za leto n+1 opravi naslednje
tehnične prilagoditve finančnega okvira:
(a)     revalorizacijo zgornjih mej ter skupnih
zneskov odobritev za prevzem obveznosti in odobritev plačil v cenah iz
leta n+1;
(b)     izračun razpoložljive razlike do
zgornje meje lastnih sredstev, določene v skladu s
[Sklepom XXXX/XX/EU, Euratom];
(c)     izračun absolutnega zneska varnostne
rezerve iz točke 15 medinstitucionalnega sporazuma.
2.           Komisija opravi tehnične
prilagoditve iz odstavka 1 na podlagi fiksnega 2-odstotnega letnega
deflatorja. 
3.           Komisija sporoči
rezultate tehničnih prilagoditev iz odstavka 1 ter gospodarske
napovedi, ki so podlaga zanje, Evropskemu parlamentu in Svetu.
4.           Dodatne tehnične
prilagoditve za zadevno leto, bodisi med zadevnim letom bodisi kot naknadni
popravki v naslednjih letih, niso mogoče.
Člen 5
Prilagoditve sredstev za kohezijsko politiko
1.                      
Če se ugotovi, da se kumulativni bruto domači
proizvod (v nadaljnjem besedilu: BDP) katere koli države članice za
obdobje 2014–2016 razlikuje za več kot +/–5 % od ocene
kumulativnega BDP iz leta 2011, uporabljene za določitev sredstev za
kohezijsko politiko za države članice za obdobje 2014–2020, Komisija
v tehnični prilagoditvi za leto 2018 prilagodi zneske, dodeljene
zadevni državi članici za navedeno obdobje iz skladov, ki podpirajo
kohezijo.
2.                      
Skupni neto učinek prilagoditev iz
odstavka 1, naj bo pozitiven ali negativen, ne sme presegati 3 milijard
EUR. 
3.                      
Potrebne prilagoditve se v enakih deležih
razporedijo po letih obdobja 2018–2020 in zadevne zgornje meje
finančnega okvira se ustrezno spremenijo.
Člen 6
Prilagoditve, povezane z izvrševanjem
Komisija hkrati z obvestilom o rezultatih
tehničnih prilagoditev finančnega okvira Evropskemu parlamentu in
Svetu predstavi predloge za prilagoditve skupnih odobritev plačil, ki so
po njenem mnenju glede na izvrševanje potrebne, da se zagotovi skladen razvoj
odobritev plačil glede na razvoj odobritev za prevzem obveznosti.
Odločitve o navedenih predlogih se sprejmejo pred 1. majem
leta n.
Člen 7
Prilagoditve, povezane s strukturnima skladoma, Kohezijskim skladom, Skladom za
razvoj podeželja in Evropskim skladom za ribištvo 
1.                      
Če so po 1. januarju 2014 sprejeta
nova pravila ali programi, ki urejajo strukturna sklada, Kohezijski sklad,
Sklad za razvoj podeželja in Evropski sklad za ribištvo, se finančni okvir
prilagodi, da se omogoči prenos dodelitev, ki niso porabljene v
letu 2014, na naslednja leta, in sicer dodatno na ustrezne zgornje meje
odhodkov.
2.                      
Prilagoditev, povezana s prenosom neporabljenih
dodelitev za leto 2014, se sprejme pred 1. majem 2015.
Člen 8
Prilagoditve, povezane s čezmernim javnofinančnim primanjkljajem
Če se v postopku v zvezi s čezmernim
javnofinančnim primanjkljajem sprostijo zamrznjene proračunske
obveznosti iz Kohezijskega sklada, Svet v skladu s Pogodbo in ustreznim
temeljnim aktom odobri prenos zamrznjenih obveznosti na naslednja leta.
Zamrznjenih obveznosti za leto n ni mogoče ponovno vključiti v
proračun po letu n+2.
Člen 9
Sprememba finančnega okvira
1.                      
V nepredvidenih okoliščinah se lahko
finančni okvir spremeni ob upoštevanju zgornje meje lastnih sredstev,
določene v skladu s [Sklepom XXXX/XX/EU, Euratom].
2.                      
Pri vsaki spremembi finančnega okvira v skladu
z odstavkom 1 se upoštevajo možnosti za prerazporeditev odhodkov med
programi, ki jih zajema razdelek, na katerega se nanaša sprememba, pri
čemer se zlasti upošteva, če se pričakuje, da odobritve ne bodo
porabljene v celoti. Kadar je to izvedljivo, se do obstoječe zgornje meje
zadevnega razdelka ohrani znaten znesek, in sicer v absolutnem smislu in kot
delež novih načrtovanih odhodkov.
3.                      
Pri vsaki spremembi finančnega okvira v skladu
z odstavkom 1 se upoštevajo možnosti za izravnavo vsakega zvišanja zgornje
meje enega razdelka z znižanjem zgornje meje drugega razdelka.
4.                      
Pri vsaki spremembi finančnega okvira v skladu
z odstavkom 1 se ohrani ustrezno razmerje med obveznostmi in plačili.
5.                      
Tudi prilagoditve iz člena 3(2) ter
členov 6, 7, 8, 10, 11 in 16 pomenijo spremembo finančnega okvira.
Člen 10
Prilagoditev finančnega okvira zaradi spremembe Pogodb
Če se v obdobju, ki ga zajema
finančni okvir, Pogodbi spremenita tako, da ima sprememba proračunske
posledice, se skladno s tem opravijo potrebne prilagoditve finančnega
okvira.
Člen 11
Prilagoditev finančnega okvira zaradi širitev in zaradi združitve Cipra
Če v obdobju, ki ga zajema finančni
okvir, k Uniji pristopijo nove države članice, se finančni okvir
prilagodi, da se upoštevajo potrebe po odhodkih, ki izhajajo iz rezultatov
pristopnih pogajanj.
V primeru združitve Cipra v obdobju, ki ga
zajema finančni okvir, se finančni okvir prilagodi, da se upošteva ta
celovita rešitev ciprskega vprašanja in dodatne finančne potrebe, ki
izhajajo iz združitve.
Člen 12
Medinstitucionalno sodelovanje v proračunskem postopku
Evropski parlament, Svet in Komisija (v
nadaljnjem besedilu: institucije) sprejmejo vse ukrepe za lažji potek letnega
proračunskega postopka. 
Institucije sodelujejo v dobri veri med celim postopkom,
da bi dosegle uskladitev svojih stališč. Sodelujejo prek ustreznih
medinstitucionalnih stikov, da spremljajo napredovanje dela in analizirajo
stopnjo zbliževanja na vseh stopnjah postopka.
Institucije zagotovijo čim večjo
usklajenost svojih časovnih razporedov dela, da se omogoči
neprekinjena in usklajena izvedba postopkov, ki bi privedla h končnemu
sprejetju proračuna. 
Na vseh stopnjah postopka se lahko med
predstavniki z različnih hierarhičnih ravni, odvisno od narave
pričakovane razprave, skličejo tristranski sestanki. Vsaka
institucija v skladu s svojim poslovnikom določi svoje udeležence za vsak
sestanek in svoj mandat za pogajanja ter drugi instituciji pravočasno
obvesti o ureditvi za sestanke.
Člen 13
Financiranje skupne zunanje in varnostne politike 
Skupni znesek odhodkov iz poslovanja skupne
zunanje in varnostne politike se v celoti vključi v eno proračunsko
poglavje o skupni zunanji in varnostni politiki. Ta znesek zajema dejanske
predvidljive potrebe, ocenjene pri določitvi predloga proračuna na
podlagi napovedi, ki jih vsako leto pripravi visoki predstavnik Unije za
zunanje zadeve in varnostno politiko, ter razumen znesek za nepredvidene
ukrepe. Sredstev ni mogoče vključiti v rezervo. 
Člen 14
Prispevek k financiranju obsežnih projektov
V obdobju 2014–2020 je iz
proračuna EU za evropska satelitska navigacijska programa (EGNOS in
Galileo) na razpolago največ 7 000 milijonov EUR v cenah iz
leta 2011. 
Člen 15
Vmesna ocena izvajanja finančnega okvira
Leta 2016 Komisija predstavi oceno izvajanja
finančnega okvira, po potrebi skupaj z ustreznimi predlogi. 
Člen 16
Prehod na naslednji finančni okvir
Komisija predstavi predlog novega
večletnega finančnega okvira do 1. januarja 2018.
Če Svet do 31. decembra 2020 ne
sprejme uredbe o novem večletnem finančnem okviru, se do sprejetja
uredbe o novem finančnem okviru uporabljajo zgornje meje in druge
določbe, ki veljajo za zadnje leto, ki ga zajema ta finančni okvir.
Če po letu 2020 k Uniji pristopijo nove države članice, se
podaljšani finančni okvir po potrebi prilagodi, da se upoštevajo rezultati
pristopnih pogajanj.
Člen 17
Začetek veljavnosti
Ta uredba začne veljati tretji dan po
objavi v Uradnem listu Evropske unije.
Ta uredba je v celoti zavezujoča
in se neposredno uporablja v vseh državah članicah.
V …, 
                                                                       Za
Svet
                                                                       Predsednik
                                                                       
PRILOGA 
Razpredelnica
z večletnim finančnim okvirom
[1]               Medinstitucionalni sporazum o proračunski
disciplini in izboljšanju proračunskega postopka, ki so ga
29. junija 1988 podpisali Parlament, Svet in Komisija (UL L 185,
15.7.1988, str. 33).
[2]               Medinstitucionalni sporazum z dne
17. maja 2006 med Evropskim parlamentom, Svetom in Komisijo o
proračunski disciplini in dobrem finančnem poslovodenju
(UL C 139, 14.6.2006, str. 1).
[3]               COM(2010) 72 in COM(2010) 73.
[4]               COM(2011) 500 z dne 29. junija 2011. 
[5]               COM(2010) 185 konč. z dne
27. aprila 2010, poglavje 2 (strani 4–13). 
[6]               COM(2010) 700 konč. z dne
19. oktobra 2010, zlasti oddelki 4.5–4.7 (strani 23–25).
[7]               UL C …, …, str. ….
[8]               UL C …, …, str. ….
[9]               UL L 53, 23.2.2002,
str. 1.
[10]             UL L 118, 12.5.2010,
str. 1.
[11]             UL L …, …, str. ….
[12]             UL C …, …, str. ….
[13]             UL L 311, 14.11.2002,
str. 3.
[14]             UL L 406, 30.12.2006,
str. 1.
[15]             UL L …, …, str. ….